Dame i gospodo, poštovane kolegice i kolege delegati, predstavnici Savjeta ministara BiH, naravno predstavnici međunarodne zajednice, poštovani predstavnici medija, srdačno vas pozdravljam i otvaram 35. sjednicu Doma naroda Parlamentarne skupštine BiH. Sjednici prisustvuje 12 delegata od kojih 3 iz bošnjačkog naroda, 5 iz hrvatskog naroda i 4 iz srpskog. Delegati, gospodin Tihić, gospodin Bećirović i gospodin Ivanić iz opravdanih razloga nisu u mogućnosti da prisustvuju sjednici. Za 35. sjednicu predlažem sljedeći Dnevni red 1. Zahtjev Kolegijuma Doma naroda za razmatranje Predloga zakona o Budžetu institucija BiH i međunarodnih obaveza Bosne i Hercegovine za 2014. godinu, po hitnom postupku, dostavljenog od Predstavničkog doma Parlamentarne skupštine BiH. Ovo je usaglašeni dnevni red Kolegijuma Doma naroda. Da li se neko javlja za riječ? Prijavljenih nema. S obzirom da nema prijavljenih i da nema izmjena i dopuna dnevni red je usvojen i o njemu se neće glasati u skladu sa članom 60. Poslovnika Doma naroda. Prelazimo na tačku jedan, Ad. 1. Zahtjev Kolegijuma Doma naroda za razmatranje Predoga zakona o Budžetu institucija BiH i međunarodnih obaveza Bosne i Hercegovine za 2014. godinu, po hitnom postupku, dostavljenog od Predstavničkog doma Parlamentarne skupštine BiH Kolegijum Doma naroda na 42. sjednici, održanoj 30.12.2013. godine, odlučio je da predloži da se Predlog zakona o Budžetu institucija BiH i međunarodnih obaveza BiH za 2014. godinu razmatra po hitnom postupku, u skladu sa članom 122. i u vezi sa članom 123 stav 3. Poslovnika Doma naroda. Predstavnički dom usvojio je Zakon o Budžetu institucija BiH i 2 međunarodnih obaveza BiH za 2014. godinu sa ukupno 85 amandmana koji čine sastavni dio teksta Zakona i dostavio ga Domu naroda na daljnje razmatranje. Otvaram diskusiju. Da li se neko javlja za riječ? Izvolite. Gospodin Genjac ima riječ. Izvolite.
Zahvaljujem predsjedavajući. Poštovane koleginice i kolege. Naravno, ovo je odluka članova Kolegija koji predstavljaju parlamentarnu većinu i koji su bili prisutni i koji su odlučili da predože da Budžet se usvaja po hitnoj proceduri, samo da znamo šta to znači. Dakle, usvajanje Budžeta po hitnoj proceduri poruka je da Dom naroda nema šta razgovarati o Budžetu. Dakle, poruka je da Dom naroda nema šta pričati o tako značajnom dokumentu kao što je Budžet. Naravno, to je jedan manji dio problema. Drugi dio problema je poruka da ni Predsjedništvo nema šta da razgovara, pa ni Vijeće ministara nema baš puno da razgovara o Budžetu. Otprillike ono što smo čuli na Predstavničkom domu zaključak je da dvojica ili trojica ljudi u ovoj državi rješavaju probleme Budžeta. Naravno, to je izgleda tako, ali ta dvojica ili trojica treba da preuzmu i potpunu odgovornost za sve ono što je na političkoj sceni u BiH potrebno za odlučivanje i što će sa ovakvim pristupom Budžetu uslijediti. Iz tih razloga, naravno što poštujući i uvažavajući smatram da ipak treba i na ovom Domu govoriti, ja ću biti protiv hitne procedure. Zahvaljujem.
Hvala gospodinu Genjcu. Više prijavljenih nema za diskusiju. Glasamo o proceduri, dakle, o tome da li ćemo Predlog zakona razmatrati po hitnom postupku, u skladu sa članom 122. Poslovnika Doma naroda. Molim da pokrenete sistem za glasanje. Hvala. Od prisutnih 12 – za je bilo 9 delegata, protiv je bilo 3, iz Federacije BiH 6 za, 2 protiv, iz RS-a 3 za i 1 protiv. Postoji opšta većina, postoji entitetska i konstatujem da je Zahtjev za razmatranje Predloga zakona o Budžetu institucija BiH i međunarodnih obaveza BiH za 2014. godinu po hitnom postupku usvojen. Otvaram raspravu o Predlogu zakona. Ko se javlja za riječ? Izvolite. Gospodin Genjac. Izvolite.
Zahvaljujem. Kad sam maloprije govorio otprilike da je poruka da ovaj Dom nema baš potrebe da govori o Budžetu govorio sam zbog činjenice da smo mi ovaj Budžet dobili prije 5 minuta. I sad 3 smo u poziciji da se izjašnjavamo o tome da li smo za ili protiv, bez mogućnosti korekcije i bilo čega drugog. To je posljedica odluke da se usvaja Budžet po hitnoj proceduri, ali kažem to je odluka većine. Ali barem, nekih 80-ak amandmana je usvojeno koji su bili intervencije na Budžet i vrlo je teško sad predstaviti, odnosno kratko neku sintezu šta su te promjene značile i šta predstavljaju. Ali ja bih ipak predstavnika Vijeća ministara upitao za dvije stvari koje mene recimo interesuju, osim onoga što je ovih dana bilo u javnosti itekako prisutno kao problem Budžeta. Dakle, na osnovu amandmana koji je predložen, uveden je član 8., novi član 8. koji kaže po prvi put u Zakonu o Budžetu striktno navodi naslov – Kreditna sredstva za nepokriveni deficit, pa stav kaže – ako bude viška pokriće se. Međutim, stav 2. kaže – ako sredstva iz stava 1. ovog člana, dakle ako ne bude viška prihoda nad rashodima, koja nisu dovoljna za pokriće deficita Vijeće ministara BiH pokrenuće postupak za zaključivanje ugovora o kreditu za pokriće deficita maksimalno do 15.236.000 KM, ukoliko se ostvari višak rashoda nad prihodima u 2014. godini. Stav 4. tog istog člana kaže – Ministarstvo finansija i trezora dužno je utvrditi opravdanost za pokretanje postupka iz stava 2. ovog člana najkasnije do 10. februara 2015. godine. E sad ja primjećujem da se prvi put u Zakonu o Budžetu uvodi mogućnost da se institucije kreditno zadužuju i to striktno da piše u Zakonu. Naravno, posljedice toga možete pretpostaviti. Ali bi ipak, ili predsjedavajućeg Vijeća ili Vijeće ministara i onoga ko je predložio ovaj amandman upitao zašto 15.000.000 i zašto do 10. februara 2015. da se pokrene procedura za kreditno zaduženje institucija? I mislim zašto kreditno zaduženje institucija, da pojasni ovo. Druga stvar koju bih volio da isto tako pojasnimo, u članu 13. koji je sad postao član 14. uveden je novi stav 2. koji kaže da će Vijeće ministara posebnom odlukom prenijeti ovlaštenja predsjedavajućem i zamjenicima predsjedavajućeg za interno korištenje 4% od iznosa tekuće rezerve iskazane u rasporedu prihoda po budžetskim korisnicima, tabela 3., a dodjela sredstava vršit će se na osnovu kriterija koje pojedinačno utvrde predsjedavajući i zamjenik predsjedavajućeg Vijeća ministara. Na stranu tehnički nesporazumi, u sadržaju Budžeta imamo samo tabelu koja kaže – raspored rashoda po budžetskim korisnicima, a ovdje se govori o iskazane u rasporedu prihoda po budžetskim korisnicima. Ja takvu tabelu nisam vidio u Budžetu. Ali eto, ako se uzme da je to iz ove tabele, to je neki otprilike, rezerve koje su planirane blizu 4.000.000 KM. E sad jedno pitanje, da budemo načisto, da li ovo znači, pošto su predsjedavajući i zamjenici predsjedavajućih dobili pravo da interventno koriste 4%, znači da li svi oni skupa 4% od rezervi? I pošto ovdje piše – dodjela sredstava će se vršiti na osnovu kriterija koje pojedinačno utvrde predsjedavajući i zamjenik predsjedavajućeg, da li to znači da svako od ove trojice ustanovljuje svoje lične kriterije za raspored ovih sredstava, jer tako piše ovdje? Dakle, svako će odlučiti na osnovu kojih kriterija će to uraditi i podijeliti? Dakle, prvo me interesuje da li je to 4% za sve njih i da li to znači da svako od njih pojedinačno odlučuje kako će ta sredstva podijeliti, jer prvi put u Zakonu imamo i taj patent? Mislim, do sad je bilo ponekad te prakse, ali da u Zakonu piše da će svako odlučivati kako hoće da dijeli budžetska sredstva, to prvi put da se taj patent primjenjuje. Pa ipak da razjasnimo to. Zahvaljujem.
Hvala gospodine Genjac. 4 Više nema niko prijavljen od kolegica i kolega. Predlagač, odnosno predstavnici Ministarstva i Savjeta ministara nema potrebe da daju svoje komentare. S obzirom na činjenicu da nema više prijavljenih glasamo o Prijedlogu zakona o Budžetu institucija BiH i međunarodnih obaveza BiH za 2014. godinu u skladu sa članom 122. Poslovnika Doma naroda. Molim da pokrenete mehanizme glasanja. Hvala. Od prisutnih 12 delegata – 9 delegata je bilo za, 3 su bila protiv, niko nije bio uzdržan. Iz Federacije BiH 6 su bili za, 2 protiv, nije niko bio uzdržan, iz RS-a 3 za, 1 protiv i niko nije bio uzdržan. Postoji opšta većina i postoji entitetska većina. Konstatujem da je Zakon o Budžetu institucija BiH i međunarodnih obaveza BiH za 2014 godinu usvojen. Ovim završavamo današnji rad i naravno ovogodišnji. Svima vama, vašim porodicama, želim u 2014. godini puno zdravlja, uspjeha i sreće. Živjeli i hvala. Sjednica završena u 16,40 sati.